# Predkladacia správa

Ministerstvo životného prostredia Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 151/2002 Z. z. o používaní genetických technológií a geneticky modifikovaných organizmov v znení neskorších predpisov a ktorým sa mení a dopĺňa zákon č. 184/2006 Z. z. o pestovaní geneticky modifikovaných rastlín v poľnohospodárskej výrobe v znení zákona č. 78/2008 Z. z. (ďalej len „návrh zákona“). Dôvodom predloženia návrhu zákona je najmä transpozícia smernice Európskeho parlamentu a Rady (EÚ) 2015/412 z 11. marca 2015, ktorou sa mení smernica 2001/18/ES, pokiaľ ide o možnosť členských štátov obmedziť alebo zakázať pestovanie geneticky modifikovaných organizmov (GMO) na ich území (Ú. v. EÚ L 68, 13.3.2015), ktorá nemá ustanovenú transpozičnú lehotu a jej prevzatie do vnútroštátneho právneho poriadku je dobrovoľné.

Návrh sa predkladá ako iniciatívny materiál. Ministerstvo životného prostredia Slovenskej republiky ako gestor smernice predložením materiálu reaguje na požiadavku Ministerstva pôdohospodárstva a rozvoja vidieka Slovenskej republiky a Občianskej iniciatívy „Slovensko bez GMO“, v spolupráci s ktorými bol návrh vypracovaný.

Súčasťou novelizácie zákona č. 151/2002 Z. z. o používaní genetických technológií a geneticky modifikovaných organizmov v znení neskorších predpisov sú aj zmeny a doplnenia pre potreby aplikačnej praxe, okrem iného sa reaguje na prijatie zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii).

Predkladaný návrh zákona nepredpokladá vplyv na štátny rozpočet, rozpočty obcí a vyšších územných celkov, podnikateľské prostredie, sociálny vplyv, vplyv na rodinu a manželstvo, environmentálny vplyv ani vplyv na informatizáciu spoločnosti.

Predkladaný návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu SR, medzinárodnými zmluvami a inými medzinárodnými dokumentami, ktorými je Slovenská republika viazaná a súčasne je v súlade s právom Európskej únie.

Návrh zákona nebude predmetom vnútrokomunitárneho pripomienkového konania.

Účinnosť návrhu zákona je navrhnutá na 27. marca 2021, kedy nadobúda účinnosť aj nariadenie 2019/1381, podľa ktorého sa postupuje v § 26 ods. 6 zákona č. 151/2002 Z. z. Navrhovaný dátum zároveň zodpovedá predpokladanej dĺžke legislatívneho procesu a poskytuje dostatočne dlhú legisvakačnú lehotu na oboznámenie s novou právnou úpravou.